Borgerlige lader hånt om danske retsprincipper og skodder medmenneskeligheden i kampen om at behandle udlændinge værst, lyder kritikken fra Liberal Alliances chefideolog og Saxo Banks topchef Lars Seier Christensen.

Magnus Barsøe, f. 1981, er debatredaktør på Finans. Han er kandidat i erhvervsøkonomi fra Handelshøjskolen i København og har suppleret med en journalistisk masteruddannelse på City University London. Magnus har tidligere arbejdet med erhvervsstof hos Financial Times og avisen City A.M. i London. Han var forretningskonsulent på et digitalt reklamebureau i et par år, før han gik ind i journalistikken. Magnus har fast siddeplads på Lyngby Stadion og er overraskende glad for Excel.

Det er »utilstedeligt«, at V-regeringen annullerer et løfte om dansk statsborgerskab, og »meget bekymrende« at se borgerlige meningsdannere snuble over hinanden i kampen om at slå hårdest ned på de flygtninge, der strømmer til Europa.

»Det er uklædeligt, at nogle borgerlige i øjeblikket går på kompromis med klassiske borgerlige værdier,« lyder den krasse kritik fra Saxo Banks topchef og Liberal Alliances chefideolog Lars Seier Christensen.

Den ideologiske opsang kommer, mens hundredvis af flygtninge- og migranter i disse dage ankommer til Rødby og slæber sig langs Sydmotorvejen til Sverige.

»Det er et meget kompliceret problem, og jeg har ingen nemme løsninger på det. Men vi risikerer, at vi taber os selv fuldstændig, mens vi prøver at finde en løsning. Selvfølgelig har jeg et problem med venstrefløjens godgørenhed og dens lyst til at forpligte landet langt ude over vores størrelse og økonomi. Men jeg har et større problem med de borgerlige, der begynder at skride på helt fundamentale værdier.«

Borgerlige politikere og meningsdannere giver køb på retssikkerheden og skubber medmenneskeligheden til side, fordi de »er paniske over situationen«, siger han.

Selvfølgelig har jeg et problem med venstrefløjens godgørenhed og dens lyst til at forpligte landet langt ude over vores størrelse og økonomi. Men jeg har et større problem med de borgerlige, der begynder at skride på helt fundamentale værdier. Lars Seier Christensen, adm. direktør i Saxo Bank og Liberal Alliances storsponsor.

»Der er ikke noget pussenussesnak. Det er Danmark, og det skal vi bevare. Jeg er ikke ude i et Stine Bosse-projekt, hvor det hele skal være så 'fint, fornemt og anstændigt'. Overhovedet ikke. Vi skal bare passe på, at vi ikke smider vores retsstat overbord i øjeblikkets panik – f.eks. ved at lade politiet tjekke flybilletter uden en dommerkendelse eller ved at trække tilsagn om statsborgerskab tilbage.«

Særligt V-regeringens forsøg på at annullere 2.750 personers danske statsborgerskab er utilstedelig, siger han.

Blå bog Navn: Lars Seier Christensen

Titel: Administrerende direktør i Saxo Bank.

Alder: Født d. 19. januar 1963 (52 år)

Familie: Kone og fem børn.

Bopæl: Schweiz

Medlem af og storsponsor for Liberal Alliance.

Student fra Zahles Skole i 1981. Arbejdede bl.a. som børsmægler i London, før han med Kim Fournais stiftede Midas Fondsmæglerselskab i 1992. Selskabet blev til Saxo Bank i år 2001. Banken er værdisat til 9,6 mia. kr.

Formue: Hans personlige investeringsselskab havde ved udgangen af 2014 aktiver for 2,8 mia. kr. herunder 170 mio. kr. i kontanter. Selskabet udbetalte samme år 50 mio. kr. i udbytte.

Aktieposter: Ejer bl.a. omkring en fjerdedel af aktierne i Saxo Bank og 40 pct. i den liberale netavis 180 grader.

»Når du har fået en godkendelse, og Folketingets Indfødsretsudvalg afviser at tage sagerne op igen efter valget, er det helt utilstedeligt, at man prøver at trække tæppet væk under folk på en teknikalitet.«

»Og man angriber endda LA (Liberal Alliance, red.) for at være nærmest landsforrædere, fordi vi er de eneste, der holder på de retsstatslige spilleregler. Det gjorde mig sgu ret sur - og meget bekymret. Der er mange borgerlige, der er begyndt at gradbøje tingene - også ting, der burde være helt klassiske borgerlige værdier.«

Han afviser at »hænge bestemte personer ud«, men hvis man følger debatten på Facebook, kan man se, hvordan følelserne koger over.

»Det er ikke så mærkeligt, når man ser folk rende op og ned af motorvejene - det er chokerende. Men vi skal lige huske os selv, vores egne værdier og traditioner. Problemet er ikke større, end vi kan løse det, hvis vi tænker os om.«

Smitter den kritiske holdning til flygtningestrømmen af på andre politiske sager – f.eks. i sagen om tilkendelse af statsborgerskab?

»Uden tvivl. Og det er et af mange eksempler. Men man skal bare huske, at et samfund, hvor man ikke kan stole på afgørelser og udmeldinger fra staten, og hvor vi blankt afviser, at nogen af de her flygtninge har et reelt behov om hjælp, det er ikke længere et borgerligt Danmark: Det er en total overvågningsstat. Og langt fra det, som jeg opfatter som Danmark og danske værdier.«

Man skal bare huske, at et samfund, hvor man ikke kan stole på afgørelser og udmeldinger fra staten, og hvor vi blankt afviser, at nogen af de her flygtninge har et reelt behov om hjælp, det er ikke længere et borgerligt Danmark: Det er en total overvågningsstat. Og langt fra det, som jeg opfatter som Danmark og danske værdier. Lars Seier Christensen, adm. direktør i Saxo Bank og Liberal Alliances storsponsor.

»Der er ingen tvivl om, at mange er bekvemmelighedsflygtninge. Det er givet. Men der er givetvis også nogen, der er i en vanskelig situation. Her er vi nødt til at overveje, om ikke almindelige borgerlige værdier tilsiger, at vi hjælper dem.«

På sigt er der også brug for unge folk, der kan glide ind på arbejdsmarkedet, siger han.

»Vi kommer til at mangle arbejdskraft på den lange bane. For arbejdskraften fødes ikke af danske kvinder i øjeblikket. Det må vi se i øjnene. Dermed ikke sagt, at vi skal tillade folk, der ønsker at omstyrte dansk lovgivning, demokratiet eller indføre Sharia. De skal smides ud så hurtigt, som man overhovedet identificerer dem. Men man er også nødt til at forstå, at vi lever i en global verden, hvor vi har en demografi, der udvikler sig meget uheldigt.«

Mange har kritiseret regeringens annoncekampagne, hvor man bl.a. informerer om strammere familiesammenføringsregler. Risikerer man at skade Danmarks image og skræmme udenlandske talenter væk?

»Jeg har ikke indtrykket af, at højtlønnede og veluddannede udlændinge fravælger Danmark. Vi har ingen omdømme-problemer overhovedet. Vi har et ry for at være ligefremme, joviale folk, der siger tingene, som de er. Og det er mange udenlandske erhvervsfolk faktisk glade for.«

Du tror ikke, at annoncerne, der omtales i Wall Street Journal, Washington Post m.fl., skader Danmarks image?

Hvis vi har et problem, så er det, når vi skal forklare udlændinge, hvorfor en bil koster tre gange så meget, som den koster i deres hjemlande. Eller hvorfor de skal betale tårnhøje skatter på deres løn. Det er langt større udfordringer end et par annoncer i Libanon. Lars Seier Christensen, adm. direktør i Saxo Bank og Liberal Alliances storsponsor.

»Nej. Det tror jeg ikke. Jeg mener sådan set også, at det er okay, at man informerer om tingenes tilstand. Danmark ses stadig som et attraktivt, godt, sikkert og ordentligt land.«

»Hvis vi har et problem, er det, når vi skal forklare udlændinge, hvorfor en bil koster tre gange så meget, som den koster i deres hjemlande. Eller hvorfor de skal betale tårnhøje skatter på deres løn. Det er langt større udfordringer end et par annoncer i Libanon.«

Send gerne kommentarer og debatindlæg til opinion@finans.dk.